يسعد صباح الناس الطيبة ..
كيف حالكم وايش اخباركم .. عساكم بخير
مفتقدتكم ومفتقده المدونة بشكل فظيييع 😦 .. كأنه قطعه من قلبي راحت
ممكن تقولوا ايوه هني تزوجت وانشغلت وتركت هواياتها ،، وتغيرت
لكن لأ وألف لا .. ماراح اسمح لهالشي يصير حتى لو ايش .. ان شاءالله راح أبقى هنا وماراح أترك مدونتي
خليني أحكيكم عني وين غطست كل هالوقت
بعد الزواج .. على طول تغربت على امريكا.. والغربة في البداية الواحد مايحس فيها
لأنه بلد جديد ويستكشف الأماكن والتمشيات .. والعيشة مختلفة .. لكن بعد كم شهر خلاص ..
يطلع الوجه الثاني للغربة .. ومافيش يمه ارحميني :"(
كل شي في السعودية فاقدته .. وكل شي حسيت بقيمته والنعمة الي عايشين فيها في بلدنا
الدراسة في المعهد ياخذ نص اليوم .. والنص الثاني حل واجبات ونوم ..
عاد كان من نصيبي أدرس في هالمعهد التجاري واتورط فيه .. ظلم على كيف كيفكم
وكل مدرس يحط نظام من راسه وخسف في الدرجات وترسيب.. الحمدلله ماعمري رسبت، لكن
شفتوا الي مسوينلي حرب نفسية !! قد ما اتعب مافيه تقدير .. شغلك ناقص ..
٥ درجات تروح مني عشان تأخرت ٣٠ ثانية !! تعبت نفسيتي واندمرت بسببهم
شخصيتي الهادية الخجولة انقلبت ١٨٠٪ .. رايحه جاية مكتب المديرة أتخاصم معاهم
وصرت اعرفلهم خلاص .. اي ورقة ما اوقع عليها .. وطوالي اكتب لاأوافق
لأنه لو اعترضت يقولوا بكل بروود .. انتي وقعتي على الورقة بأنك توافقي !! هذا توقيعك
والله سرت أحس أننا ندرس عندهم ببلاش ومتفضلين علينا .. ما كأنه حكومتنا دافعه فلوس ..
الله يعدي هالشهر على خير .. وارجع السعودية بسلام
أتذكر السنة اللي فاتت .. لما كنت جالسة في البيت أبكي من الطفش
تمنيت أني أكون أكرف في اي مكان ولا أجلس فاضية .. لكن الحين أسحب كلامي ..
صرت سوبر وومن .. عن حق وحقيقة ..
ماتوقعت بيوم بيكون عندي هالكم الهائل من المسؤوليات.. وبأقدر أسويهم كلهم بيوم واحد
لكن هذي الحياة تحتاج كفاح .. وصبر ..
» لاتصدقوا اني الانسانة الحكيمة .. هذا الكلام تنقلني اياه امي كل يوم وانا اكلمها
لكن الله يرزقنا وإياكم الصبر 😦
…، ما أحب أوعدكم ولا أسوي مخططات خنفشارية .. اني بفعل وبفعل في المدونة
لكن بحاول قدر المستطاع في وقت فراغي أني أكتب أشياء بسيطة ..
واحد من الأسباب الي كانت تمنعني أكتب اني أبغى أسوي موضوع عليه القيمة ولا مابكتب
على كذا بجلس سنتين وماكتبت شي :]
فـ قليل دائم خيرٌ من كثير منقطع
هذي فضفضة من قلبٍ مكتوم ..
وانتوا حكوني عنكم .. كيفكم .. زمان ماعرفت اخباركم ()